**สภายุติธรรมแห่งสากล**

9 พฤษภาคม 2020

ถึง ธรรมสภาแห่งชาติทุกแห่ง

เพื่อนที่รักยิ่ง

1

ตามที่เห็นได้ชัดอย่างมากแล้วในตอนนี้ ปีสุดท้ายของแผนงานห้าปีได้นำความท้าทายมากมายที่แตกต่างจากความท้าทายของเมื่อสี่ปีที่ผ่านมา โลกกำลังติดอยู่ในกำมือของเชื้อไวรัสที่แพร่กระจายอย่างรวดเร็วซึ่งได้คร่าชีวิตผู้คนไปหลายพันคน และส่งผลกระทบอย่างรุนแรงต่อส่วนใหญ่ของกิจกรรมทางสังคมและเศรษฐกิจของมนุษยชาติ แต่กระนั้นชุมชนบาไฮยังคงสุขุมเยือกเย็น และได้ดำเนินการอย่างรวดเร็วเพื่อตอบสนองต่อความจำเป็นต่างๆ ที่เผชิญอยู่เบื้องหน้า ชุมชนบาไฮได้ค้นพบวิธีที่จะทำให้แน่ใจในความต่อเนื่องของวิถีชีวิตของชุมชนในขณะเดียวกันกับที่พยายามเข้าไปมีส่วนร่วมในการตอบสนองความต้องการทางจิตวิญญาณและความต้องการทางวัตถุของสังคมในวงกว้างออกไปด้วย – นับเป็นการตอบสนองที่เหมาะสมกับสถานการณ์ฉุกเฉิน เราขอชมเชยการกระทำทั้งหมดที่ได้ดำเนินการไปแล้ว อย่างไรก็ตาม ตอนนี้เราปรารถนาที่จะพิจารณาให้ครบถ้วนยิ่งขึ้นว่าปีที่กำลังมาถึงนี้จะนำมาซึ่งสิ่งใดบ้าง ความพยายามของท่านในการกระตุ้นความก้าวหน้าของแผนงานห้าปีในช่วงเดือนท้ายๆ นี้ย่อมหลีกเลี่ยงไม่ได้ที่จะถูกกำหนดโดยความรับผิดชอบเร่งด่วนของท่านที่จะนำทางแก่เพื่อนทั้งหลายในการสนองตอบต่อวิกฤตระดับโลกที่กำลังค่อย ๆ พัฒนาขึ้นมา สถานการณ์ที่มีลักษณะเฉพาะตัวเหล่านี้ทำให้เราจำเป็นต้องส่งจดหมายถึงท่านโดยตรง ท่านอาจแบ่งปันจดหมายนี้กับชุมชนของท่านทั้งฉบับหรือบางส่วนตามที่ท่านเห็นสมควร

2

ในเวลาที่เราแสดงความปรารถนาที่จะเห็นโครงการเพื่อการเจริญเติบโตอย่างเข้มข้นห้าพันแห่งจัดตั้งขึ้นในตอนสิ้นสุดแผนงานห้าปีฉบับนี้ เราตระหนักเป็นอย่างดีถึงขนาดความใหญ่โตของการดำเนินการที่ความปรารถนานี้บ่งบอกถึง แต่สภาพของโลกเรียกร้องให้ต้องมีการดำเนินการนี้ เราเรียกร้องให้มีความเร่งในการทำงานเพื่อเสริมความแข็งแกร่งให้กับโครงการเพื่อการเจริญเติบโตในทุกแห่งหน เรารู้สึกยินดีเป็นอย่างยิ่งที่ได้เห็นว่าบรรดาผู้สนับสนุนของศาสนาได้รับการกระตุ้นให้เข้าสู่การลงมือกระทำในลักษณะซึ่งมีการทุ่มเทความพยายามในระดับที่ไม่เคยปรากฏมาก่อน ในช่วงเวลาสี่ปีชุมชนบาไฮได้เพิ่มจำนวนของทั้งกิจกรรมหลักที่เกิดขึ้นทั่วโลกและผู้เข้าร่วมเป็นสองเท่า การได้นำบุคคลหลายแสนคนเข้ามาสู่วงล้อมของกิจกรรมของชุมชนในช่วงเวลาสั้น ๆ นั้นเป็นความก้าวหน้าด้านศักยภาพที่แผนงานฉบับก่อนหน้านี้ในลำดับปัจจุบันของแผนงานไม่สามารถเทียบเคียงได้

3

นับได้ว่าชุมชนบาไฮได้ประสบความสำเร็จอย่างมากและนี่เป็นตัวบ่งชี้ที่ชัดเจนเกี่ยวกับความแข็งแกร่งและความมั่นใจของชุมชนบาไฮ แต่ดังที่ท่านคงตระหนักเป็นอย่างดีแล้วว่าวิกฤตที่เกิดขึ้นในปัจจุบันได้เปลี่ยนแปลงบริบทของการดำเนินการของแผนงาน เราประทับใจกับชุมชนจำนวนมากที่มีความก้าวหน้าอย่างมากในการปรับตัวเข้ากับสภาพความเป็นจริงใหม่นี้ ในลักษณะที่ห่างไกลจากการพิจารณาว่าช่วงเวลาที่เป็นอยู่ในปัจจุบันเป็นเพียงแค่ภาวะชะงักงันที่จะต้องทนรับด้วยความอดทน ชุมชนเหล่านี้ได้ตระหนักว่าสภาวะของโลกทำให้ความจำเป็นที่จะต้องให้การรับใช้ที่มีความหมายแก่มนุษยชาตินั้นเป็นเรื่องที่เร่งด่วนมากขึ้นกว่าเดิม โดยธรรมชาติแล้ว กิจกรรมที่ดำเนินการจะต้องเหมาะสมกับสภาพการณ์ที่เกิดขึ้นจริงในขณะนี้ แต่ก็ไม่ควรเป็นที่สงสัยว่านี่เป็นเวลาสำหรับจุดมุ่งหมายอันประเสริฐ ปณิธานอันสูงส่งและความพยายามอย่างเข้มข้น ดังที่ทราบกันดีว่ากิจกรรมของแผนงานฉบับนี้มีจุดประสงค์เพื่อปลูกฝังจิตสำนึกร่วมกันของชุมชนที่เจริญรุ่งเรืองซึ่งช่วยเสริมแรงให้กับความสามารถในการกลับคืนสู่สภาพเดิมของชุมชนเมื่อต้องรับมือกับความท้4ทายอันใหญ่หลวงด้วย ความพยายามด้านการศึกษาซึ่งมีเป้าหมายเพื่อเพิ่มจำนวนจิตวิญญาณที่สามารถมีส่วนสนับสนุนต่อความผาสุกทั้งทางด้านจิตวิญญาณและด้านวัตถุของชุมชน: การชุมนุมอธิษฐานเพื่อบำรุงเลี้ยงดวงจิตของการรับใช้ในขณะที่ดวงจิตนี้กำลังเบ่งบานขึ้นมาและหยั่งรากลงในวัฒนธรรมของการนมัสการร่วมกัน กล่าวโดยย่อ การส่งเสริมการดำเนินการของแผนงานแสดงนัยถึงการเสริมสร้างขีดความสามารถในการเดินไปตามวิถีของการรับใช้ในทุกเวลาและฤดูกาล – ซึ่งจะต้องหมายรวมถึงช่วงเวลาของอันตรายร้ายแรงในวิถีชีวิตมนุษย์ดังเช่นที่เป็นอยู่ในตอนนี้ด้วย ดังนั้นจึงเป็นสิ่งจำเป็นที่จะมีการดำเนินการต่ออย่างจริงจังตามขั้นตอนที่กำลังทำอยู่เพื่อเรียนรู้ที่จะนำเอากรอบโครงร่างของแผนงานห้าปีเพื่อการปฏิบัติมาประยุกต์ใช้ในสถานการณ์ปัจจุบันของโลก; มีความเป็นไปได้สูงมากที่วิกฤตด้านสุขภาพระดับโลกนี้จะมีผลกระทบโดยตรงต่อกิจกรรมของบาไฮ ไม่มากก็น้อย เป็นเวลาหลายเดือนหรืออาจจะหลายปี และภารกิจในการปรับตัวให้เข้ากับสถานการณ์เป็นสิ่งที่ไม่สามารถเลื่อนเวลาออกไปได้ เกี่ยวกับเรื่องนี้ที่ปรึกษาประจำทวีปและอนุกรซึ่งได้รับการนำทางอย่างเชี่ยวชาญจากศูนย์การเผยแพร่นานาชาติได้แสดงความมุ่งมั่นอันน่าประทับใจในความพยายามของพวกท่านเหล่านี้ในการกระตุ้นเพื่อนทั้งหลายและช่วยปรับทิศทางของวิธีการทำงานที่พวกเขารับผิดชอบอยู่ ไม่เป็นที่สงสัยว่าพวกท่านเหล่านี้จะทำเช่นเดียวกันนี้ในช่วงเวลาสี่วัฏจักรที่กำลังจะมาถึงและหลังจากนั้น

4

แน่นอนว่าเราเข้าใจดีว่ากิจกรรมบางอย่างจำเป็นต้องถูกงดเว้นไป และกลยุทธ์หรือวิธีการบางอย่างที่ไม่เหมาะสมกับสถานการณ์ปัจจุบันอาจจะต้องถูกละวางไปสักระยะหนึ่ง อย่างไรก็ตามในขณะที่ความเป็นไปได้บางอย่างถูกปิดกั้นไปชั่วคราว ความเป็นไปได้อื่นก็เปิดตัวขึ้นและวิธีการใหม่ๆ ได้ปรากฏขึ้นมาเพื่อเสริมความแข็งแรงให้กับรูปแบบของกิจกรรมที่ดำเนินการอยู่ก่อนแล้ว ความยืดหยุ่นได้พิสูจน์ตัวแล้วว่าเป็นสิ่งที่มีค่า เช่นเดียวกันก็คือความระวังระไวในการทำให้แน่ใจว่าลักษณะประจำท้องถิ่นของกิจกรรมของชุมชนนั้นไม่ได้ถูกทำให้เจือจางลงไป ความพยายามในการบำรุงเลี้ยงชุมชนที่กำลังเจริญเติบโตภายในละแวกบ้านและหมู่บ้าน รวมทั้งทั่วทั้งกลุ่มชุมชนต่าง ๆ นั้นจะต้องดำเนินต่อไป ในบางกรณีสภาวการณ์ในปัจจุบันได้สร้างโอกาสที่ไม่ได้คาดหมายไว้สำหรับการขยายการมีส่วนร่วมของชุมชนในการชุมนุมอธิษฐานและกลุ่มการศึกษาที่จัดขึ้นโดยคำนึงถึงความปลอดภัย พ่อแม่หลายคนที่ครอบครัวของพวกเขาต้องถูกกักบริเวณอยู่ในบ้านได้ตอบรับการสนับสนุนที่ช่วยให้พวกเขาเลื่อนตำแหน่งจากการเป็นผู้สังเกตการณ์ไปเป็นผู้มีบทบาทสำคัญในการให้การศึกษาทางจิตวิญญาณของลูก ๆ ของตนเอง ยุวชนและกลุ่มยุวชนได้ค้นพบพลังของการกระทำที่เรียบง่ายในการรับใช้ด้วยความเห็นอกเห็นใจซึ่งดำเนินการด้วยความสุขุมรอบคอบ อย่างไรก็ตาม ย่อมจะเป็นสิ่งที่เข้าใจได้หากท่านพิจารณาว่า ในบางกรณี แผนงานที่จำเป็นต้องมีการเคลื่อนย้ายของของอาสาสมัคร ผู้อำนวยความสะดวก (สำหรับกลุ่มการศึกษา)เคลื่อนที่ หรือครูสอนชั้นเรียนเด็กที่ไปเยือนที่ต่าง ๆ นั้นจะต้องถูกเลื่อนออกไป และสิ่งนี้ไม่ควรทำให้ท่านกังวลใจ ท่านสามารถประเมินสถานการณ์ใหม่อีกครั้งในอีกไม่กี่เดือนข้างหน้า แผนงานหนึ่งปีที่กำลังจะมาถึงอาจจะให้โอกาสในการบรรลุเป้าหมายหรือวัตถุประสงค์ใด ๆ ก็ตามที่ในที่สุดแล้วอาจจะยังไม่สามารถบรรลุความสำเร็จได้ภายในช่วงเวลาของแผนงานฉบับปัจจุบัน

5

เราตระหนักดีว่าการทำงานให้ต่อเนื่องในช่วงของวิกฤตนี้ ในหลาย ๆ กรณีอาจจะทำให้คุณตกอยู่ภายใต้การขาดสภาพคล่องทางการเงิน และความยากลำบากทางเศรษฐกิจที่หลาย ๆ คนในชุมชนกำลังประสบอยู่อาจทำให้ทรัพยากรที่ท่านสามารถดึงมาใช้ได้นั้นมีอยู่จำกัด ขอให้ท่านมั่นใจได้ว่าเราพร้อมที่จะสนับสนุนท่าน ขออย่าให้มีข้อสงสัยหรือความคลุมเครือใดๆ ในเรื่องนี้: เป็นสิ่งจำเป็นที่สถาบันทั้งหลายของศาสนาจะรักษาระดับการดำเนินการของตนได้ตลอดช่วงเวลานี้และไม่ถูกกีดขวางโดยการขาดทรัพยากรในการปฏิบัติหน้าที่หลักของพวกเขา ไม่มีข้อกังขาใดๆ ว่ามวลหมู่ผู้ที่จงรักภักดีของศาสนาในแต่ละประเทศย่อมจะรวมตัวกันอยู่รอบพวกท่าน และโดยเฉพาะอย่างยิ่ง เรามั่นใจว่าบรรดาศาสนิกชนที่มีปัจจัยทางวัตถุจะก้าวออกมาช่วยเหลือท่าน

6

ตามที่ท่านทราบดีว่ามีระดับที่ไม่เท่ากันมากพอควรในลักษณะที่สังคมต่าง ๆ กำลังเผชิญหน้ากับปัญหาความยุ่งยากทั้งหลายที่เกิดขึ้นมาจากวิกฤตนี้ เพราะเหตุนี้ความท้าทายที่อยู่เบื้องหน้าธรรมสภาแห่งชาติแต่ละแห่งย่อมจะไม่เหมือนกัน และความท้าทายเหล่านี้จะเปลี่ยนแปลงไปตามกาลเวลา สิ่งนี้จะเรียกร้องให้ต้องมีความคล่องแคล่วในการแก้ปัญหาอย่างมากในขณะที่สถาบันระดับท้องถิ่น ระดับภูมิภาค และระดับประเทศพยายามอ่านสภาพความเป็นจริงของพวกเขาและคอยตื่นตัวกับพัฒนาการใหม่ ๆ ที่เกิดขึ้น เราต้องการเน้นย้ำกับท่านว่าความร่วมมือของท่านกับบรรดาที่ปรึกษาจะเป็นสิ่งที่สำคัญอย่างยิ่ง: ความร่วมมือนี้ควรเป็นสิ่งที่มีข้อผูกมัดต่อกันและสืบสานให้ต่อเนื่อง เป็นการแลกเปลี่ยนข้อมูลและความหยั่งรู้ระหว่างกันอย่างต่อเนื่องเกือบตลอดเวลา เพื่อให้แน่ใจว่าท่านตอบสนองต่อความต้องการของชุมชนได้อย่างรวดเร็ว คาดการณ์ปัญหาต่าง ๆ ก่อนที่ปัญหาเหล่านั้นจะเกิดขึ้น คว้าโอกาสที่เปิดตัวขึ้นมา และสนับสนุนการริเริ่มที่มีแนวโน้มว่าจะประสบความสำเร็จ แนวทางการดำเนินการที่แน่ชัดต่าง ๆ ที่สถาบันบาไฮควรดำเนินการนั้นย่อมจะขึ้นอยู่กับสภาวการณ์แวดล้อมที่เกี่ยวข้อง แต่ในทุกๆ สถานที่เพื่อน ๆ ย่อมจำเป็นต้องได้รับคำแนะนำที่ชัดเจนและทันเวลา; ต้องให้ความเอาใจใส่เป็นพิเศษกับผู้ที่มีความเสี่ยงจากไวรัสมากที่สุด หรือผู้ที่ได้รับผลกระทบทางเศรษฐกิจมากที่สุดจากการแพร่กระจายของไวรัส และจำเป็นจะต้องมีวิธีการที่สร้างสรรค์ที่จะธำรงรักษาจิตสำนึกส่วนรวมของชุมชนเอาไว้ในช่วงเวลาที่ยากลำบาก เครือข่ายในลักษณะต่าง ๆ ที่ประกอบด้วยครอบครัว ครัวเรือนใกล้เคียง หรือกลุ่มอื่น ๆ กำลังให้การสนับสนุนที่มีคุณค่าแก่คนจำนวนมาก; ท่านควรมั่นใจในไหวพริบปฏิภาณของชุมชนของท่านและพยายามดึงความสามารถและพละกำลังของพวกเขาออกมาใช้อย่างเต็มที่ แม้ว่าสถานการณ์ในบางสถานที่อาจจะหนักหนาสาหัส ธรรมสภาแห่งชาติในบางประเทศที่ยังรอดพ้นจากผลกระทบอย่างรุนแรงจากภาวะโรคระบาดอยู่นั้นจะต้องคำนึงอยู่เสมอว่า ยังมีโอกาสที่สถานการณ์ในประเทศของตนเองอาจจะเลวร้ายลงได้อยู่ และควรจะเริ่มการเตรียมการใด ๆ ก็ตามที่สามารถทำได้ในตอนนี้ทันที เพื่อเตรียมพร้อมรับสภาวะขั้นร้ายแรงนั้นก่อนหน้าที่ข้อจำกัดต่าง ๆ จะมาขัดขวางความพยายามดังกล่าว – อย่างปราศจากความตื่นตระหนก แต่โดยไม่ชักช้า โดยเฉพาะอย่างยิ่ง ธรรมสภาท้องถิ่นควรพิจารณาแล้วว่าจะมีช่องทางใดบ้างภายในขอบข่ายอำนาจของธรรมสภาที่จะช่วยป้องกัน บรรเทาหรือลดทอนความทุกข์ทรมานในสังคมวงกว้างขึ้นที่ธรรมสภาท้องถิ่นเหล่านั้นเป็นส่วนหนึ่งที่เป็นองค์ประกอบสำคัญอยู่

7

เมื่อสังคมตกอยู่ในความยากลำบากและความทุกข์ยากดังเช่นที่กล่าวมา ความรับผิดชอบของบาไฮที่จะมีส่วนสนับสนุนอย่างสร้างสรรค์ต่อภารกิจต่าง ๆ ของมนุษย์นั้นยิ่งเป็นสิ่งที่เด่นชัดมากขึ้น นี่คือช่วงเวลาที่แนวปฏิบัติต่าง ๆ ที่แตกต่างแต่มีความเชื่อมโยงกันมาบรรจบกันเข้าที่จุดเดียวเมื่อเสียงเรียกให้เข้าสู่การรับใช้ดังขึ้น บุคคล ชุมชน และสถาบันของศาสนา – ผู้มีบทบาทหลักซึ่งแยกออกจากกันไม่ได้ในการสร้างความก้าวหน้าของอารยธรรม – อยู่ในตำแหน่งที่จะแสดงให้เห็นถึงลักษณะอันโดดเด่นของวิถีชีวิตบาไฮ ซึ่งมีลักษณะโดดเด่นด้วยวุฒิภาวะที่เพิ่มขึ้นในการปฏิบัติตามหน้าที่ความรับผิดชอบของพวกเขาและในความสัมพันธ์ที่มีต่อกันของทั้งสามฝ่ายนี้ พวกเขาทั้งสามฝ่ายถูกเรียกให้แสดงออกอย่างเต็มรูปแบบเพื่อสื่อถึงพลังในการสร้างสังคมของศาสนา หน่วยงานและโครงการทั้งหลายที่มีจุดมุ่งหมายเพื่อการดำเนินกิจกรรมเพื่อสังคมอาจต้องปรับเปลี่ยนวิธีดำเนินการของตนเพื่อที่จะสามารถสนองตอบต่อความต้องการที่เพิ่มขึ้น; ความพยายามที่จะดำเนินการเช่นนี้ย่อมจะช่วยเติมเต็มความหมายและเจตนารมณ์ที่ลึกซึ้งยิ่งขึ้นให้แก่โครงการเพื่อสังคมเหล่านี้อย่างแน่นอน นอกจากนี้การมีส่วนร่วมของบาไฮในวงเสวนาต่าง ๆ ที่กำลังแพร่หลายขึ้นใหม่ในสังคมก็กำลังก่อให้เกิดความสนใจในระดับที่มากขึ้น และนี่เป็นความรับผิดชอบที่จะต้องมีการดำเนินการด้วยเช่นกัน ในเวลาที่ความเร่งด่วนของการบรรลุสู่ความสามัคคีในระดับที่สูงขึ้น ซึ่งเป็นสิ่งที่มีรากฐานอยู่ในสัจธรรมอันไม่อาจโต้แย้งได้เกี่ยวกับความเป็นอันหนึ่งอันเดียวกันของมนุษยชาตินั้นกำลังเป็นที่ประจักษ์ชัดแก่ผู้คนในจำนวนที่มากขึ้นเรื่อย ๆ สังคมต้องการได้ยินเสียงที่ชัดเจนที่จะสามารถสื่อสารเกี่ยวกับหลักคำสอนทางธรรมที่เป็นพื้นฐานของความใฝ่ฝันดังกล่าวนี้

8

แน่นอนว่าท่านย่อมจะตระหนักอยู่เสมอว่าความรับผิดชอบของท่านนั้นมีขอบเขตกว้างไกลกว่าการบริหารกิจการของชุมชนและการกำหนดทิศทางการใช้พละกำลังของชุมชนเพื่อให้บรรลุเป้าหมายอันสูงส่งทั้งหลาย: ท่านแสวงหาหนทางที่จะปลุกจิตสำนึกเกี่ยวกับพลังทางจิตวิญญาณทั้งหลายที่มีอยู่สำหรับผู้ที่ยืนยันตนเป็นศาสนิกชนทุกคน และเป็นพลังที่ต้องถูกระดมมาใช้ในยามที่จำเป็น พลังเหล่านี้คือพลังที่ทำให้ชุมชนมีความสามารถในการกลับคืนสู่สภาพเดิมเมื่อต้องรับมือกับความท้าทาย รับประกันความเป็นปึกแผ่นของชุมชน และช่วยให้ชุมชนมีความจดจ่ออยู่กับพันธกิจจากสวรรค์เพื่อรับใช้มนุษยชาติและยกระดับวิสัยทัศน์ของมนุษยชาติเกี่ยวกับอนาคต

9

เป็นไปไม่ได้ที่จะคาดการณ์ขอบข่ายหรือระดับที่ภาวะโรคระบาดใหญ่ครั้งนี้จะมีอิทธิพลต่อการเคลื่อนไหวสู่ความสามัคคีในหมู่ประชาชาติทั้งหลาย แต่อย่างไรก็ตาม ไม่เป็นที่สงสัยเลยว่าความพยายามของชุมชนบาไฮในอีกไม่กี่เดือนข้างหน้านั้นจะส่งผลสืบเนื่องต่อไป ที่จริงแล้ว แทบจะเป็นไปไม่ได้ที่จะไม่เป็นเช่นนี้ ปีสุดท้ายของแผนงานฉบับสุดท้ายในลำดับแผนงานที่ครอบคลุมยี่สิบห้าปีสุดท้ายของศตวรรษแรกแห่งยุคก่อร่างนี้จะปิดผนึกให้กับรากฐานที่จะเป็นฐานให้กับชุดแผนงานของภารกิจระดับโลกในลำดับถัดไป นี่เป็นการแสดงฉากสุดท้ายในละครที่ติดตาตรึงใจซึ่งตอนจบของละครนี้ยังไม่ได้เขียนบทไว้

10

ไม่มีช่วงเวลาที่ผ่านไปแม้แต่ขณะเดียวที่ท่านไม่อยู่ในความคิดของเรา ความไว้วางใจและความเชื่อมั่นทั้งหมดของเราในความสามารถของท่านในการเผชิญหน้ากับความท้าทายนี้มาจากความตระหนักรู้ของเราว่าผู้สนับสนุนและผู้ให้การช่วยเหลือที่ทรงพลังที่สุดของท่านคือพระผู้ทรงความงามแห่งอับฮานั่นเอง ในการวิงวอนทั้งหลายของเรา ณ ธรณีประตูอันศักดิ์สิทธิ์นั้น เราอ้อนวอนขอให้พระองค์ทรงทำให้ท่านเป็นช่องทางอันบริสุทธิ์สำหรับการหลั่งไหลของพระกรุณาธิคุณของพระองค์ไปยังมนุษยชาติ

(ลงนาม) สภายุติธรรมแห่งสากล

สำเนา: ศูนย์กลางเผยแพร่นานาชาติ

 คณะที่ปรึกษา

 ทีปรึกษา